Document ID: 32008R0138

ΚΑΝΟΝΙΣΜΌΣ (ΕΚ) αριθ. 138/2008 ΤΗΣ ΕΠΙΤΡΟΠΉΣ
της 15ης Φεβρουαρίου 2008
για την περάτωση της μερικής ενδιάμεσης επανεξέτασης των μέτρων αντιντάμπινγκ που εφαρμόζονται στις εισαγωγές κόντρα πλακέ οκουμέ καταγωγής Λαϊκής Δημοκρατίας της Κίνας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) (εφεξής, ο «βασικός κανονισμός»), και ιδίως το άρθρο 9,
Ύστερα από διαβούλευση με τη συμβουλευτική επιτροπή,
Εκτιμώντας τα ακόλουθα:
A. ΔΙΑΔΙΚΑΣΙΑ
1. Ισχύοντα μέτρα
(1)
Με τον κανονισμό (ΕΚ) αριθ. 1942/2004 (2), το Συμβούλιο επέβαλε οριστικό δασμό αντιντάμπινγκ στις εισαγωγές κόντρα πλακέ οκουμέ καταγωγής Λαϊκής Δημοκρατίας της Κίνας. Οι ισχύοντες δασμοί κυμαίνονται από 6,5 % έως 23,5 % για τέσσερις επιχειρήσεις με ατομικούς δασμούς και ο υπόλοιπος ανέρχεται σε 66,7 %.
2. Αίτηση επανεξέτασης
(2)
Στις 3 Απριλίου 2006 η Επιτροπή έλαβε αίτηση δυνάμει του άρθρου 11 παράγραφος 3 του βασικού κανονισμού για να εξετάσει το πεδίο εφαρμογής των ισχυόντων μέτρων, ούτως ώστε να συμπεριληφθούν νέοι τύποι του προϊόντος στον ορισμό αυτού.
(3)
Η αίτηση υποβλήθηκε από την ευρωπαϊκή ομοσπονδία της βιομηχανίας κόντρα πλακέ (FEIC) (εφεξής «ο αιτών») εξ ονόματος των κοινοτικών παραγωγών κόντρα πλακέ οκουμέ.
(4)
Ο αιτών ισχυρίζεται ότι έχουν εμφανιστεί στην αγορά νέοι τύποι του προϊόντος, όπως το κόντρα πλακέ που αποτελείται μόνον από φύλλα ξύλου, καθένα από τα οποία έχει πάχος που δεν υπερβαίνει τα 6 χιλιοστά, με ένα τουλάχιστον εξωτερικό φύλλο bintangor, red canarium, kedondong ή κάποια άλλα είδη, που δεν φέρει μόνιμη λεπτή επικάλυψη από άλλα υλικά. Τα συγκεκριμένα προϊόντα θα πρέπει να συμπεριληφθούν στο πεδίο εφαρμογής των μέτρων επειδή έχουν τα ίδια βασικά φυσικά και χημικά χαρακτηριστικά και τις ίδιες τελικές χρήσεις με το προϊόν που υπάγεται στα ισχύοντα μέτρα. Επομένως, τόσο το υπό εξέταση προϊόν όσο και οι νέοι τύποι προϊόντος θα πρέπει να θεωρηθούν ως ενιαίο προϊόν.
3. Έναρξη διαδικασίας
(5)
Η Επιτροπή, κατόπιν διαβουλεύσεως με τη συμβουλευτική επιτροπή, κρίνοντας ότι υφίστανται επαρκή αποδεικτικά στοιχεία που δικαιολογούν την έναρξη μερικής ενδιάμεσης επανεξέτασης, ανήγγειλε με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης (3) την έναρξη μερικής ενδιάμεσης επανεξέτασης σύμφωνα με το άρθρο 11 παράγραφος 3 του βασικού κανονισμού, περιορίζοντας το πεδίο εφαρμογής της επανεξέτασης στον ορισμό του υπό εξέταση προϊόντος.
Β. ΑΝΑΚΛΗΣΗ ΤΗΣ ΑΙΤΗΣΗΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ
(6)
Με επιστολή του της 5ης Δεκεμβρίου 2007 προς την Επιτροπή, ο αιτών απέσυρε το αίτημά του για μερική ενδιάμεση επανεξέταση των μέτρων αντιντάμπινγκ που εφαρμόζονται στις εισαγωγές κόντρα πλακέ οκουμέ καταγωγής Λαϊκής Δημοκρατίας της Κίνας.
(7)
Σύμφωνα με το άρθρο 9 παράγραφος 1 του βασικού κανονισμού, μια διαδικασία μπορεί να περατωθεί όταν αποσύρεται η αίτηση επανεξέτασης, εκτός εάν η περάτωση δεν θα ήταν προς το συμφέρον της Κοινότητας.
(8)
Η Επιτροπή έκρινε σκόπιμη την περάτωση της παρούσας διαδικασίας, δεδομένου ότι η έρευνα δεν έφερε στο φως τυχόν στοιχεία σύμφωνα με τα οποία η περάτωση αυτή δεν θα ήταν προς το συμφέρον της Κοινότητας. Τα ενδιαφερόμενα μέρη ενημερώθηκαν σχετικά και τους παρασχέθηκε η ευκαιρία να διατυπώσουν τις παρατηρήσεις τους. Ωστόσο, καμία παρατήρηση δεν υποβλήθηκε από τα ενδιαφερόμενα μέρη. Κατά συνέπεια, δεν υπάρχουν ενδείξεις ότι η περάτωση της διαδικασίας δεν θα ήταν προς το συμφέρον της Κοινότητας.
(9)
Επομένως, η Επιτροπή συμπεραίνει ότι η επανεξέταση όσον αφορά τις εισαγωγές κόντρα πλακέ οκουμέ καταγωγής Λαϊκής Δημοκρατίας της Κίνας πρέπει να περατωθεί χωρίς τροποποίηση των ισχυόντων μέτρων αντιντάμπινγκ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο μόνο
Περατώνεται η μερική ενδιάμεση επανεξέταση των μέτρων αντιντάμπινγκ που εφαρμόζονται στις εισαγωγές κόντρα πλακέ οκουμέ καταγωγής Λαϊκής Δημοκρατίας της Κίνας.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 15 Φεβρουαρίου 2008.

Labels: 18
3
4
1